Sign in / Join .st0{fill:#34437F}.st1{fill:#878787} Wednesday, September 8, 2021 ikteb hawn… Fittex TTD 2022: Żewġ rigali jagħtu rebħa lir-Russja fuq Malta Minn talk.mt September 7, 2021 55 talk.mt Ritratt: Domenic Aquilina Russja ………2 Malta ……….0 Goal rigal u penalty ferm dubjuż taw rebħa lir-Russja bl-iskor ta' 2-0 fuq Malta liema partita kienet valida mir-round ta' kwalifikaz­zjoni tat-Tazza tad-Dinja 2022. Peró minkejja din it-telfa, wieħed irid japprezza l-fatt li mindu ngħata fir-res­ponsabbiltá lil Mangia, it-team nazzjonali kiber fl-istatura u fil-personali­tá. M'għadniex nilagħbu l- ca­tenaccio … iżda qed ni­lagħbu logħob maħsub u ntel­liġenti. Forsi l-unika kritika hija li l-players iridu jkunu ċerti minnhom infushom u ma jikkommettux żbalji elementari meta jdawru l-ballun fiż-żona tagħna. Infatti l-avversarji fetħu l-iskor minn goal rigal hekk kif it-tattika li jintlagħab il-ballun minn wara mhux dejjem taħdem fil-massimu tagħha. U minkejja li r-Russi kienu territorjalment aħjar f'xi perjodi, ma setgħux jimmanuvraw kif riedu quddiem team organizzat. Kellu jkun rigal ieħor minn penalty biex ir-Russi serrħu rashom mir-rebħa. Intant, mit-telfa ta' 1-0 kontra s-Slovenja ta' nhar is-Sibt li għadda, il-coach Devis Mangia għamel xejn inqas minn sitt bidliet fil-formazzjoni inizjali fejn din id-darba utilizza lil Steve Borg, Andrei Agius, Zach Muscat, Ryan Camenzuli, Steve Pisani u Paul Mbong fil-post ta' Kurt Shaw, Enrico Pepe, Juan Corbolan, Alex Satariano, Shaun Dimech u Triston Caruana. Fl-ewwel azzjoni tagħhom, fid-disa' minuta, ir-­Russi sabu x-xibka minn Fedor Smolov iżda fil-proċess tal-azzjoni, Aleksei Ionov kien f'pożizzoni ta' offside. Peró minuta wara, l-istess Russi fetħu l-iskor hekk kif FEDOR SMOLOV approfitta minn pass qasir lura ta' Steve Borg u laħaq qabel il-goalkeeper Henry Bonello biex xeħet il-ballun fir-rokna tax-xibka. Il-Maltin għamlu reazzjoni u erba' minuti wara, Paul Mbong dar ma' Dmitri Barinov u ttanta xortih minn 30 metru bogħod bil-ballun jgħaddi minn fuq il-mimduda. Fil-21 minuta, il-Maltin reġgħu heddew meta Teddy Teuma għadda lejn Cain Attard li mil-lemin xeħet cross insidjuż iżda ma kien hemm l-ebda player biex seta' jagħmel xi forma ta' ħsara. Minuta wara kienu r-Russi li resqu viċin iżda Bo­nello dawwar f'corner ix-xutt qawwi ta' Fedor minn tarf il-kaxxa ż-żgħira. Fit-28 minuta, konna sfortunati li ma kisbniex id-draw meta x-xutt ta' Andrei Agius min-nofs il-kaxxa l-kbira deher destinat għal ġewwa iżda ħabat ma' sider Igor Diveev. Fit-32 minuta, indeċiżjoni fid-difiża Mal­tija, f'azzjoni riskjuża staj­na rregalajna t-tieni goal lill-avversarji iżda Smolov falla l-mira mill-qrib. Minuta wara kien Steve Borg li waqqaf attakk perikoluż u fid-39 minuta x-xutt ta' Aleksei Miranchuk għadda ftit għoli. Eżatt ma' tmiem l-ewwel taqsima, konna sfortunati li ma skorjajniex il-goal tad-draw meta Luke Montebello seraq ballun mill- back pass ta' Daler Kuzyaev u minn pożizzjoni mill-aktar angolata llobja l-ballun minn fuq il-goalkeeper avversarju … u bl-għajta tal-goal … għadda jħakkek mat-tieni lasta minflok imbaram għal ġewwa. Fil-ftuħ tat-tieni taqsima, Joseph Mbong venven xutt minn tarf il-kaxxa iżda sab lil Guilherme attent. Fit-62 minuta, ersaqna ferm viċin meta Camenzuli xeħet cross lejn Montebello li niżżel lejn Joseph Mbong li ndirizza lejn ir-rokna tax- xibka bil-goalkeeper Russu jsalva in extremis biex evita goal ċert. Żewġ minuti wara reġa' kien Guilherme li ċaħħad lill-istess Mbong. Fil-75 minuta, ikkommettejna żball ieħor wara nuqqas ta' ftehim bejn Zach Muscat u Bonello li seta' ssarraf f'auto-goal. Sitt minuti mit-tmiem Zelimkhan Bakaev aċċerta r-rebħa għar-Russi minn penalty ferm dubjuż meta l-ballun ħabat ma' id Camenzuli li ma kienx qed iħares lejn il-ballun. U biex ir-referee jkompli jitfa' l-melħ fuq il-ġerħa Maltija, wera l-karta s-safra lill-istess Camenzuli biex issa se jitlef il-logħba kontra s-Slovenja. REFEREES: Ceyhun Sesiguzel, Serkan Olguncan (Turkija) RABA' UFF.: Yasar Kemal Ugurlu (Turkija) SKORERS: F. Smolov 10, Z. Bakaev 84 pen (R) AMMONITI: A. Miranchuk (R); S. Borg, R. Camezuli (M) Artiklu preċedenti Under 21: Il-Maltin isofru telfa kbira Artiklu li jmiss Il-Viċi Kap tal-PN Robert Arrigo jiddaħħal l-Isptar